Huawei Vision TV bliver den første HarmonyOS-enhed i Danmark

Under lanceringen af sine Mate 30-produkter i sidste uge, benyttede Huawei også lejligheden til at vise sit første fladskærms-tv, Vision TV. Skærmen bliver den første enhed med HarmonyOS i butikkerne – og Huawei har bekræftet, at tv’et også kommer til Danmark.

– Ja, vi kan bekræfte at Vision TV kommer til Danmark i 2020, og der kommer flere størrelser. De bliver baseret på HMS (Huawei Mobile Services) og bliver hermed en del af vores økosystem, skriver Huaweis danske pr-medarbejder, Tina Banzhaf, til iNPUT.

Open-source-platformen HarmonyOS er designet til at fungere på forskellige enheder, blandt andet mobiltelefoner og smartwatches. Tv’et integrerer med HiLink, Huaweis IOT-platform, så det kan fungere som kontrolcenter for de mere end 900 enheder der fungerer med platformen.

Huawei vil i første omgang introducere Vision TV i to størrelser; 65 og 75 tommer. Men senere er det planen, at der også skal tilbydes 55 og 85 tommer modeller. Panelet. I tv’et er et såkaldt quantum dot-panel med en opløsning på 4K. Tv’et har også otte højttalere og indbygget subwoofer, så det lader ikke til at blive nødvendigt at investere ekstra i en soundbar.

Senere på måneden vil mobilproducenten OnePlus også præsentere en fladskærm – OnePlus TV – men den vil i første omgang kun blive solgt i Indien.

Huawei Vision TV bliver den første HarmonyOS-enhed i Danmark